DÔVODOVÁ SPRÁVA


Všeobecná časť

V súčasnosti právny poriadok Slovenskej republiky neupravuje možnosť stredoškolského štúdia formou  šesťročných gymnázií ako študijného programu úplného stredného všeobecného vzdelania.

Predkladaný návrh zákona vychádza z výsledkov experimentálneho overovania šesťročného gymnaziálneho štúdia, ktoré prebiehalo počas 17 rokov na Gymnáziu Viliama Paulinyho – Tótha v Martine, ktorého cieľom bolo získať čo najviac relevantných údajov o koncepcii šesťročného štúdia, zistiť či je z hľadiska rozvoja žiakov a dosiahnutých výsledkov efektívna a efektívnejšia ako v gymnáziách s inou koncepciou a dĺžkou štúdia. Predmetom experimentálneho overovania bol návrh novej formy obsahového zamerania prijímacích skúšok, učebný plán a učebné osnovy povinných predmetov, nimi determinovaný výchovno-vzdelávací proces, jeho výsledky a realizácia koncepcie maturitnej skúšky. Gestorom Experimentálneho overovania bol Štátny pedagogický ústav v Bratislave. 
  
Učebné osnovy pre šesťročné gymnázium boli vypracované uvážlivo s dôrazom kladeným najmä na medzipredmetové vzťahy využívajúc delenie tried na skupiny pri maximálnom zaradení experimentov, aby teoretické a praktické vedomosti tvorili ucelenú sústavu poznatkov.

	Na základe výsledkov experimentálneho overovania koncepcie šesťročného štúdia v gymnáziu a koncepcie maturitnej skúšky na uvedenom type gymnaziálneho štúdia, sa dospelo k záverom, že pôjde o efektívny model stredoškolského vzdelávania, ktorý žiackej časti populácie poskytne kvalitné vzdelanie, adekvátne jej študijným a intelektovým schopnostiam.

	V zmysle výsledkov experimentálneho overovania sa tiež dospelo k záverom, že šesťročné štúdium by malo byť otvorené len na školách s veľmi dobrými pedagogickými a výchovnými výsledkami. V žiadnom prípade nie ako súčasť základných škôl, prípadne ako samostatné školy. V nadväznosti na vypracované učebné osnovy podľa ktorých sa  v 5. a 6. ročníku volia voliteľné predmety  by bolo vhodné aby sa otvorili minimálne 2 triedy optimálne 3 – 4  triedy v danom roku.
 
Účelom predkladaného návrhu zákona je teda zaradenie šesťročnej formy štúdia do koncepcie študijných programov stredných škôl ako úplného stredného všeobecného vzdelania poskytovaného na gymnáziách, a tým vytvoriť optimálne podmienky programu vzdelávania pre nadaných a talentovaných žiakov vo veku 12 rokov a pripraviť ich pre úspešné štúdium na vysokých školách, a to nielen doma, ale aj v zahraničí.

Návrh zákona bude mať nepriaznivý dopad na rozpočtovú kapitolu Ministerstva školstva, vedy, výskumu a športu Slovenskej republiky a rozpočet vyšších územných celkov, v ktorých územnom obvode sa bude zriaďovať šesťročné gymnázium. 

Navrhovaný zákon je v súlade s právom Európskej únie, s Ústavou Slovenskej republiky, s ústavnými zákonmi Slovenskej republiky, so zákonmi Slovenskej republiky a ostatnými všeobecne záväznými predpismi, ako aj s medzinárodnými zmluvami a inými medzinárodnými dokumentmi, ktorými je Slovenská republika viazaná.


Osobitná časť


K čl. I

K bodu 1
	
	Úspešné absolvovanie druhého ročníka šesťročného vzdelávacieho programu v gymnáziách sa zaraďuje v rámci základného stupňa vzdelania do nižšieho stredného stupňa vzdelania.

K bodu 2.

	Ustanovuje sa možnosť žiaka, ktorý bude navštevovať strednú školu so šesťročným štúdiom v prípade záujmu prestúpiť do strednej odbornej školy s iným študijným alebo učebným odborom alebo do gymnázia so štvorročným alebo päťročným štúdiom, pričom takýto prestupu sa bude môcť uskutočniť najskôr začiatkom tretieho ročníka jeho štúdia na šesťročnom gymnáziu.

K bodu 3.

	Ustanovuje sa možnosť preradenia žiaka prvého až druhého ročníka šesťročného vzdelávacieho programu v strednej škole  do základnej školy, a to v prípadoch  a) ak sa mu nepovolí opakovať ročník, b) ak stratí zdravotnú spôsobilosť, c) ak stratí športovú výkonnosť,  
d) na žiadosť zákonného zástupcu žiaka. Žiak, ktorý bude rozhodnutím riaditeľa strednej školy preradený zo šesťročného vzdelávacieho programu v strednej škole do základnej školy, bude pokračovať v plnení povinnej školskej dochádzky v základnej škole.

K bodu 4.

	V prípade, ak riaditeľ strednej školy nepovolí opakovanie ročníka žiakovi prvého až druhého ročníka šesťročného vzdelávacieho programu v strednej škole, tento žiak bude preradení na základe rozhodnutia riaditeľa strednej školy do základnej školy.

K bodu 5.

	Rozširuje sa pôvodná základná definícia gymnázia ako všeobecnovzdelávacej, vnútorne diferencovanej strednej školy, ktorá pripravuje žiakov vo štvorročnom, v päťročnom alebo v osemročnom vzdelávacom programe aj o šesťročný vzdelávací program, ktorý bude rovnako ako štvorročný, päťročný a osemročný študijný program poskytovať úplné stredné všeobecné vzdelanie.


K bodu 6.

	Ustanovujú sa podmienky pre prijatie uchádzačov o šesťročný vzdelávací program v gymnáziách, pričom na šesťročné štúdium bude môcť byť prijatý len uchádzač, ktorý získal primárne vzdelanie prvého stupňa základnej školy, ukončil piaty a šiesty ročník základnej školy, a zároveň uchádzač v príslušnom školskom roku, v ktorom skončil šiesty ročník základnej školy, zároveň splnil podmienky prijímacieho konania pre  prijatie na daný študijný program. 

K bodu 7.

	Vzhľadom na osobitný charakter šesťročného vzdelávacieho programu na strednej škole, ktorého účel môže byť naplnený len absolvovaním celého šesťročného vzdelávacieho programu, sa ustanovuje možnosť prijatia žiaka len do prvého ročníka šesťročného vzdelávacieho programu v gymnáziu.

K bodu 8. a 9.

	Ide o legislatívno-technické zmeny.

K bodu 10.

	Vylučuje sa možnosť aplikácie ustanovenia týkajúceho sa šesťročného študijného programu vo vzťahu k školám požiarnej ochrany ako stredným odborným školám zriaďovaným Ministerstvom vnútra Slovenskej republiky.

K bodu 11.

	Ide o legislatívno-technickú zmenu.

K čl. II

	Ustanovuje sa účinnosť zákona vzhľadom na dĺžku legislatívneho procesu. 


